Source: http://www.bihon.ro/vom-relua-munca-de-la-zero/1437125
Timestamp: 2019-04-22 00:18:07+00:00

Document:
„Vom relua munca de la zero” - BIHON
„Vom relua munca de la zero”
la	10. iulie 2014 15:14
Echipa de handbal CSM Oradea va juca tot în Divizia A, cu un lot complet restructurat.
Formaţia CSM Oradea a promovat în sezonul trecut în Liga Naţională după ce a stabilit un record în istoria handbalului orădean, câştigând toate cele 20 de meciuri susţinute în Seria B a Diviziei A. În ciuda acestei performanţe, echipa nu a beneficiat de sprijin financiar din partea clubului, fiind nevoită să renunţe la înscrierea în Liga Naţională.
Majoritatea componenţilor lotului au plecat la alte echipe. Jucătorii Cântec, Amihăesi, Iştoc, Macovei, Avram şi Matei au părăsit formaţia orădeană, iar juniorii Ţirban şi Banciu au abandonat handbalul, preferând să se dedice studiilor. Din lotul sezonului trecut au mai rămas Bistrean, Gale (portari), Nemenco, Babici, Radu, Drăgan, fraţii Farcaş şi Szilágyi. Lotul a fost completat cu următorii jucători: Cristian Suciu (de la Sebeş) – conducător de joc, Cristian Polocoşer (de la U Transilvania Cluj-Napoca) – inter dreapta, Ioan Crăciun – pivot, Angelo Svoboda (ambii de la HC Minuar Baia Mare) – extremă stângă, Răzvan Niţu (de la U Craiova) – inter stânga, Alin Dume – portar şi Adrian Georgel (ambii juniori din pepiniera proprie) – extremă dreaptă.
Lot mult slăbit
Antrenorul Sebastian Tudor a avut şi el o ofertă de la echipa Potaissa Turda, unde ar fi urmat să devină „secundul” lui Horaţiu Gal, dar a preferat să rămână la CSM Oradea şi să reia munca de la capăt. „Mie îmi pare rău de situaţia în care a ajuns echipa, practic am muncit degeaba un an de zile. Mă bucur că o parte din jucătorii cu care am lucrat în sezonul trecut au ajuns la echipe din Liga Naţională. Înseamnă că s-a muncit bine şi acei jucători au crescut în valoare. Regret însă că ei nu vor juca în Liga Naţională cu CSM Oradea, aşa cum ne-am dorit cu toţii la începutul campionatului. Acum suntem nevoiţi să reluăm munca practic de la zero, pentru că avem un lot aproape nou. Este însă un lot mult mai subţire atât din punct de vedere numeric, cât şi valoric”, ne-a declarat antrenorul orădean.
Promovarea, mai dificilă
Sebastian Tudor avertizează că obiectivul promovării va fi mult mai greu de îndeplinit în sezonul care urmează. „Conducerea clubului ne-a fixat ca obiectiv promovarea în Liga Naţională. De data aceasta va fi însă mult mai dificil faţă de ediţia trecută, pentru că seria va fi mai redutabilă. Potaissa Turda şi Politehnica Timişoara şi-au făcut echipe secunde, care vor activa în seria noastră şi tot aici va juca HC Caraş Severin Reşiţa, care şi-a păstrat o bună parte din jucătorii din Liga Naţională. Au rămas mai departe Clujul şi Piteştiul, echipe incomode care se pot bate şi ele la promovare. Noi în schimb suntem mult slăbiţi faţă de ediţia precedentă. Dacă vom termina turul pe unul din primele locuri, ar trebui să ne întărim lotul cu trei-patru jucători de valoare şi abia atunci am putea emite pretenţii la promovarea în Liga Naţională”, a explicat antrenorul CSM Oradea.
Taguri: csm oradea, divizia A, handbal masculin

References: CSM 
 CSM 
 CSM 
 CSM 
 CSM 
 csm